L-UE qed tippromwovi protezzjoni aħjar tal-ispeċijiet selvaġġi u l-ħabitats fil-periklu. Il-ministri għall-ambjent illum adottaw konklużjonijiet dwar il-Konvenzjoni dwar id-Diversità Bijoloġika (CBD), il-Protokoll ta' Kartaġena dwar il-Bijosikurezza u l-Protokoll ta' Nagoya dwar l-Aċċess u l-Qsim tal-Benefiċċji. Il-konklużjonijiet stabbilixxew qafas politiku ġenerali tal-pożizzjoni ta' negozjar tal-UE waqt l-Erbatax-il laqgħa tal-Konferenza tal-Partijiet għall-Konvenzjoni dwar id-Diversità Bijoloġika fl-Eġittu f'Novembru 2018. Fil-konklużjonijiet, il-Kunsill jirrikonoxxi li sar progress tajjeb fl-ilħuq ta' xi partijiet tal-Pjan Strateġiku għall-Bijodiversità 2011–2020 u l-Miri tal-Bijodiversità ta' Aichi tal-istess pjan, madankollu jitlob li jsiru aktar sforzi sabiex dawn il-miri jintlaħqu għalkollox. Il-Kunsill jesprimi t-tħassib serju tiegħu li l-bażi tar-riżorsi naturali u s-servizzi tal-ekosistema li jiddependi fuqhom il-bniedem huma f'riskju kbir u li l-biċċa l-kbira tal-forzi li jwasslu għat-telf tal-bijodiversità, inkluż it-telf tal-ħabitats u t-tibdil fihom, id-degradazzjoni tal-art, it-tibdil fil-klima, l-ispeċijiet aljeni invażivi, it-tniġġis tal-art u tal-baħar u l-użu mhux sostenibbli tal-bijodiversità, għadhom qed jiżdiedu. Għalhekk, il-Kunsill iħeġġeġ lill-Kummissjoni u lill-Istati Membri biex jistinkaw fis-sentejn li ġejjin sabiex jimplimentaw għalkollox l-Istrateġija tal-UE għall-Bijodiversità sal-2020 u l-Istrateġiji u l-Pjanijiet ta' Azzjoni Nazzjonali għall-Bijodiversità. Il-ministri jappellaw għal pjan strateġiku ambizzjuż għall-bijodiversità lil hinn mill-2020 li jipprovdi qafas globali għall-bijodiversità fil-pajjiżi kollha tan-NU u għall-partijiet ikkonċernati kollha lejn il-viżjoni għall-2050 dwar il-bijodiversità. Dan il-qafas għandu jpoġġi lill-bijodiversità u lis-servizzi tal-ekosistema bħala prijorità fuq l-aġendi politiċi u jsaħħaħ l-implimentazzjoni tal-Konvenzjoni CBD u l-Protokolli tagħha kif ukoll tal-ftehimiet ambjentali multilaterali u l-għanijiet ta' żvilupp sostenibbli rilevanti l-oħra marbuta mal-bijodiversità. Il-Kunsill jenfasizza wkoll il-ħtieġa li fl-2020 isir summit dwar il-bijodiversità fil-livell tal-Kapijiet ta' Stat jew ta' Gvern sabiex tissaħħaħ il-viżibbiltà politika tal-bijodiversità u l-kontribut vitali tagħha għall-aġenda 2030 għall-iżvilupp sostenibbli. Il-ministri jilqgħu l-inizjattiva tal-gvern tar-Repubblika Għarbija tal-Eġittu biex jospita laqgħa ta' livell għoli f'Novembru 2018 dwar l-integrazzjoni tal-bijodiversità fis-setturi tal-enerġija u l-minjieri, l-infrastruttura, il-manifattura, l-ipproċessar u s-saħħa. Konklużjonijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa